text: Кой вози шефа на РИОСВ - Бургас | webcafe.bg
  15.01.2013, 11:22 (обновена 15.01.2013, 13:11)
  Багерите са спрени. Не е ясно докога
  Кадрите са предоставени от "Биволъ"
  Джипът с транзитен номер 653H036 се ползва от собствениците на СЛЕ Груп, показва проучване на Биволъ.
  Той е лизингов и номерът му е издаден на 04.12.2012 г., но е сменен веднага след като избухна скандала в първия работен ден на Новата година - 02.01.2013 г.
  Официално номерът се води на голяма лизингова автокъща в София.
  Всичко това може да се провери в базата с данни на КАТ.
  Черен джип Ауди Q7, собственост на "СЛЕ груп", докарва шефа на РИОСВ-Бургас Бойчо Георгиев пред дома му. Такъв запис, разпространен от сайта "Биволъ", е заснет на 8 декември миналата година - само седмица преди Георгиев да подпише скандалното решение в полза на "СЛЕ груп", узаконяващо строителството върху несебърските дюни.
  Видеото може бъде подложено на експертиза от МВР, за да се докаже автентичността му.В разгара на скандала "Дюнигейт" Георгиев бе уволнен, но, оказва се, не съвсем.
  "Има хора, които целят отстраняването ми, защото си върша работата", заяви Георгиев днес пред "Фокус". Твърди, че дълго време е бил следен.
  Коментарът за клипа продължава така: "Това са абсолютни манипулации, абсолютно не е вярно. Този джип няма нищо общо с фирма "СЛЕ груп", така че ще си търся правата до дупка, ще сигнализирам всички възможни държавни институции, за да се стигне до дъното на тази цялата история. Това е абсолютен шантаж и се цели моето отстраняване".
  Георгиев допълва пред "Фокус", че ще сезира всички институции - МВР и прокуратурата, за да стигне до поръчителя, издавайки имената на тези, на които пречи с работата и поста си.
  За Георгиев провиненията се оказаха повече - той е потвърдил липсата на необходимост от екооценка за строеж на дюните в Несебър, попадащи в зона от Натура 2000.
  Както е известно, теренът е собственост на "СЛЕ Груп", чиито управители имат обща фирма с кумеца на Цветан Цветанов.
  Бойчо Георгиев е активен партиен кадър и настоящ общински съветник на ГЕРБ в Бургас, добавя публикацията в "Биволъ".
  И още: подписът му е сложен и под ОВОС за строежа на самия плаж в Иракли, който възмути гражданското общество и природозащитниците, които излизат на протест днес.
  На 8 януари Георгиев отрече публично да познава някои от "СЛЕ Груп"."Тези хора не ги познавам, никога през живота си не съм ги познавал, нито са идвали да разговарят с мен, нито съм ги виждал точно кои са", кълне се Георгиев пред камерата на БНТ.
  Пред дома на уволнения чиновник са паркирани служебния му Форд и друг автомобил - Ауди S8, който той ползва.
  За да няма въпроси как чиновник на заплата се е сдобил с такава луксозна кола, аудито на Бойчо Георгиев с номер А 1161 МА се води на фирма на фирма "Виг Трейд" ЕООД, с Булстат 147096115, посочват източниците ни. Зад него се вижда служебният му Форд с номер А 4848 КР.
  Пешкирът опра Бисер Дачев, шефът на агенцията по горите, въпреки че не е бил неин ръководител, когато 29-те незастроени декари между Несебър и Равда са изключени от Горския фонд през 2007 година.